## Izmjene Statuta Hrvatske agencije za malo gospodarstvo

### NN 134/2012 (5.12.2012.), Izmjene Statuta Hrvatske agencije za malo gospodarstvo

HRVATSKA AGENCIJA ZA MALO GOSPODARSTVO I INVESTICIJE

2872

Na temelju članka 18. i članka 20. Zakona o poticanju razvoja malog gospodarstva (»Narodne novine« broj 29/02, 63/07 i 53/12), Upravni odbor Hrvatske agencije za malo gospodarstvo i investicije na svojoj 44. sjednici održanoj 30. 10. 2012. godine donio je

IZMJENE STATUTA

HRVATSKE AGENCIJE ZA MALO GOSPODARSTVO

Članak 1.

U Statutu Hrvatske agencije za malo gospodarstvo (»Narodne novine«, br. 7/03) naziv Statuta mijenja se i glasi »Statut Hrvatske agencije za malo gospodarstvo i investicije«.

Članak 2.

Članak 1. mijenja se i glasi:

»Hrvatska agencija za malo gospodarstvo i investicije (u daljnjem tekstu: Agencija) osnovana je Zakonom o poticanju razvoja malog gospodarstva (u daljnjem tekstu Zakon).

Osnivač Agencije je Republika Hrvatska.

Agencija je osnovana za poticanje razvoja malog gospodarstva i povećanja njegova udjela u gospodarstvu Republike Hrvatske, promocijom i privlačenjem investicija u poduzetništvu i stvaranjem poticajnog okruženja; kroz razvoj učinkovite potporne infrastrukture na državnoj, regionalnoj i lokalnoj razini, kroz davanje jamstava za kredite, kroz omogućavanje korištenja potpora na temelju iskazanih potreba u financiranju, primjeni i razvoju tehnologija, unapređenju kvalitete, povećanju konkurentnosti, osiguranju tržišta i novom zapošljavanju, te kroz povezivanje, suradnju i umrežavanje poduzetnika, investitora i institucija.«

Članak 3.

Članak 2. mijenja se i glasi:

»Agencija je pravna osoba s pravima, obvezama i odgovornostima utvrđenim Zakonom i Statutom Agencije.

Skraćeni naziv Agencije je HAMAG INVEST.

Sjedište Agencije je u Zagrebu.«

Članak 4.

Članak 7. mijenja se i glasi:

»Djelatnost Agencije je:

1) poticanje osnivanja i razvoja subjekata malog gospodarstva,

2) promocija i privlačenje investicija u poduzetništvu,

3) poticanje ulaganja malog gospodarstva,

4) financiranje poslovanja i razvoja subjekata malog gospodarstva kreditiranjem pod povoljnijim uvjetima i drugim oblicima financijskih potpora,

5) davanje jamstava za kredite koje subjektima malog gospodarstva odobre banke i druge pravne osobe – kreditori,

6) davanje financijske potpore za smanjenje troškova kredita koje subjektima malog gospodarstva odobre banke i druge pravne osobe – kreditori,

7) subvencioniranje kamata po kreditima,

8) davanje potpora za povećanje zapošljavanja, stručnu izobrazbu, prekvalifikaciju i dokvalifikaciju radnika,

9) davanje potpora za istraživanje, razvoj i primjenu suvremenih tehnologija,

10) davanje potpora za sudjelovanje na međunarodnim sajmovima i specijaliziranim izložbama u zemlji i inozemstvu,

11) koordinacija realizacije investicijskih projekata u suradnji s investitorima i tijelima državne uprave, područne (regionalne) i lokalne samouprave te drugim pravnim osobama,

12) koordinacija s razvojnim agencijama lokalne i područne (regionalne) samouprave,

13) suradnja s međunarodnim tijelima nadležnim za poslove promocije i privlačenja investicija i internacionalizaciju poduzetništva,

14) povezivanje subjekata malog gospodarstva radi nastupa na tržištu,

15) davanje stručne pomoći subjektima malog gospodarstva, uključivo i putem elektroničkih medija,

16) promicanje poduzetništva i stvaranje uvjeta za razvoj poduzetništva žena i mladih,

17) suradnja s drugim pravnim osobama, agencijama i institucijama koje potiču malo gospodarstvo u zemlji i inozemstvu,

18) praćenje, analiza i izvještavanje o rezultatima poticajnih mjera,

19) drugi stručni poslovi u svezi s poticanjem razvoja malog gospodarstva utvrđeni Statutom, zakonom, drugim propisima te poslovi koje joj povjeri Vlada Republike Hrvatske ili ministarstvo nadležno za poduzetništvo i obrt (u daljnjem tekstu: Ministarstvo).«

Članak 5.

Članak 8. mijenja se i glasi:

»Tijela Agencije su Upravni odbor i Uprava.

U svrhu učinkovitijeg obavljanja djelatnosti, unutar Agencije se ustrojavaju organizacijske jedinice sukladno Pravilniku o unutarnjem ustrojstvu. Pravilnik o unutarnjem ustrojstvu donosi Upravni odbor.

Radi obavljanja djelatnosti Agencija može osnovati podružnice. Odluku o osnivanju podružnice donosi Upravni odbor.«

Članak 6.

Članak 9. mijenja se i glasi:

»Upravni odbor upravlja Agencijom u skladu s odredbama Zakona, Statuta i drugih propisa.

Upravni odbor ima 13 članova.

Predsjednika i članove Upravnog odbora imenuje Vlada Republike Hrvatske.

Za predsjednika Upravnog odbora Vlada Republike Hrvatske imenuje ministra nadležnog za poduzetništvo i obrt ili njegovog zamjenika ili pomoćnika.

Članove Upravnog odbora imenuje Vlada Republike Hrvatske i to po jednog na prijedlog ministra nadležnog za poduzetništvo i obrt, ministra nadležnog za financije, ministra nadležnog za regionalni razvoj i fondove Europske unije, ministra nadležnog za vanjske i europske poslove, ministra nadležnog za rad, ministra nadležnog za turizam, ministra nadležnog za poljoprivredu, ministra nadležnog za gospodarstvo, predsjednika Hrvatske gospodarske komore, predsjednika Hrvatske obrtničke komore, predsjednika Hrvatskog saveza zadruga i predsjednika Hrvatske udruge poslodavaca.

Članak 7.

Članak 13. mijenja se i glasi:

»Upravni odbor donosi:

1) statut Agencije, uz suglasnost Vlade Republike Hrvatske,

2) poslovnik o svom radu,

3) odluku o imenovanju predsjednika i članova Uprave,

4) poslovnik o radu Uprave,

5) godišnji plan rada Agencije,

6) godišnji financijski plan Agencije uz suglasnost Vlade Republike Hrvatske,

7) godišnje izvješće Agencije,

8) odluku o kupnji, prodaji ili terećenju nekretnina u vlasništvu Agencije, uz suglasnost Vlade Republike Hrvatske,

9) odluku o zaduživanju Agencije, uz suglasnost Vlade Republike Hrvatske,

10) odluku o osnivanju podružnice i

11) odluku o drugim pitanjima od značaja za ostvarivanje zadataka Agencije.«

Članak 8.

Članak 16. mijenja se i glasi:

»Uprava vodi poslove Agencije, zastupa Agenciju i upravlja imovinom Agencije ukoliko nije drukčije propisano Zakonom ili ovim Statutom, a osobito:

1) organizira i upravlja radom i poslovanjem Agencije,

2) ustrojava rad i službe sukladno Pravilniku o unutarnjem ustrojstvu Agencije,

3) donosi opće akte za obavljanje djelatnosti Agencije, uz prethodnu suglasnost Upravnog odbora,

4) priprema i predlaže Upravnom odboru plan troškova i investicija Agencije,

5) priprema i predlaže Upravnom odboru izvješća o radu Agencije i o rezultatima poticajnih mjera,

6) priprema i predlaže Upravnom odboru godišnji obračun Agencije,

7) priprema i predlaže mjere za poticanje osnivanja i razvoj subjekata malog gospodarstva, te za promociju i privlačenje investicija u poduzetništvu

8) priprema i predlaže mjere za poticanje ulaganja u subjekte malog gospodarstva,

9) donosi pojedinačne odluke o kreditiranju subjekata malog gospodarstva do iznosa od 10.000.000,00 kuna pod povoljnijim uvjetima i o davanju jamstava do iznosa od 10.000.000,00 kuna za kredite koje subjektima malog gospodarstva odobre banke i druge pravne osobe o čemu podnosi izvješće Upravnom odboru, a za veće iznose donosi pojedinačne odluke uz suglasnost Upravnog odbora

10) donosi pojedinačne odluke o davanju financijskih potpora do iznosa od 10.000.000,00 kuna za smanjenje troškova kredita koje subjektima malog gospodarstva odobre banke i druge pravne osobe, a za veće iznose donosi pojedinačne odluke uz suglasnost Upravnog odbora

11) donosi pojedinačne odluke o subvencioniranju kamata do iznosa od 10.000.000,00 kuna po kreditima koje su banke i ostale osobe odobrile subjektima malog gospodarstva, a za veće iznose donosi pojedinačne odluke uz suglasnost Upravnog odbora

12) donosi pojedinačne odluke o davanju potpora do iznosa od 10.000.000,00 kuna za povećanje zapošljavanja, stručnu izobrazbu, prekvalifikaciju i dokvalifikaciju radnika o čemu podnosi izvješće Upravnom odboru, a za veće iznose donosi pojedinačne odluke uz suglasnost Upravnog odbora

13) donosi pojedinačne odluke o davanju potpora do iznosa od 10.000.000,00 kuna za istraživanje, razvoj i primjenu suvremenih tehnologija, te za sudjelovanje na međunarodnim sajmovima i specijaliziranim izložbama u zemlji i inozemstvu, a za veće iznose donosi pojedinačne odluke uz suglasnost Upravnog odbora

14) koordinira realizaciju investicijskih projekata u suradnji s investitorima i tijelima državne uprave, područne (regionalne) i lokalne samouprave te drugim pravnim osobama,

15) koordinira sa razvojnim agencijama lokalne i područne (regionalne) samouprave

16) surađuje s međunarodnim tijelima nadležnim za poslove promocije i privlačenja investicija i internacionalizaciju poduzetništva

17) povezuje subjekte malog gospodarstva radi nastupa na tržištu

18) razvija programe za promicanje poduzetništva i stvaranje uvjeta za razvoj poduzetništva žena i mladih,

19) surađuje s drugim pravnim osobama, agencijama, državnim tijelima i drugim institucijama koje potiču malo gospodarstvo u zemlji i inozemstvu,

20) imenuje i razrješava voditelja stručnih službi,

21) zaključuje ugovor o radu s radnicima Agencije,

22) priprema i predlaže izvješća, odluke i druge akte za sjednice Upravnog odbora,

23) donosi druge odluke potrebne za poslovanje Agencije,

24) obavlja druge zadatke vezane s poticanjem razvoja malog gospodarstva i ostvarivanjem uloge Agencije, u skladu sa zakonom, Statutom, te odlukama Upravnog odbora.«

Članak 9.

Članak 19. mijenja se i glasi:

»Stručni poslovi iz djelatnosti Agencije obavljaju se u organizacijskim jedinicama ustrojenim Pravilnikom o unutarnjem ustrojstvu, a osobito:

– provođenje postupaka informiranja domaćih i stranih ulagača prilikom realizacije ulagačkih projekata u Republici Hrvatskoj u sektoru malog i srednjeg poduzetništva;

– savjetovanje ulagača prilikom stjecanja ili dobivanja dozvola potrebnih za realizaciju određenih ulagačkih projekata;

– obavještavanje ulagača o gospodarsko-pravnom sustavu Republike Hrvatske, a osobito o dijelovima koje se odnose na ulaganje u sektor malog i srednjeg poduzetništva

– suradnja s tijelima i razvojnim agencijama lokalne i područne (regionalne) samouprave radi poticanja razvoja povoljnog ulagačkog okruženja i ulagačke klime u Republici Hrvatskoj

– organiziranje stalnih ili povremenih susreta u zemlji i inozemstvu s ulagačima u sektor malog i srednjeg gospodarstva Republike Hrvatske, te povezivanje potencijalnih ulagača s osobama zainteresiranim za ulaganja

– izrađivanje publikacija, organiziranje seminara i promicanje ulaganja u hrvatsko gospodarstvo na drugi način

– provođenje postupka analize i utvrđivanja pretpostavki za kreditiranje subjekata malog gospodarstva pod povoljnijim uvjetima,

– provođenje postupka analize i utvrđivanja pretpostavki za odobravanje jamstava, te provođenje postupka odobravanja jamstava,

– provođenje postupka analize i utvrđivanja pretpostavki za odobravanje financijskih potpora za smanjenje troškova kredita odobrenim poduzetnicima od strane banaka i drugih pravnih osoba-kreditora, te provođenje postupka odobravanja potpora,

– provođenje postupka analize i utvrđivanja pretpostavki za subvencioniranje kamata, te provođenje postupka subvencioniranja,

– provođenje postupka analize i utvrđivanja pretpostavki za odobravanje drugih financijskih potpora, te provođenje postupka odobravanja potpora,

– surađivanje na izradi programa za poticanje osnivanja i razvoja subjekata malog gospodarstva te programa ulaganja u malo gospodarstvo,

– surađivanje s međunarodnim tijelima nadležnim za poslove promocije i privlačenja investicija i internacionalizaciju poduzetništva

– povezivanje subjekata malog gospodarstva radi nastupa na tržištu

– organiziranje i pružanje stručne pomoći subjektima malog gospodarstva savjetima, uključivo i putem elektroničkih medija

– stvaranje pravnog okvira te priprema dokumentacijske osnove za promicanje poduzetništva i stvaranje uvjeta za razvoj poduzetništva žena i mladih

– stvaranje pravnog okvira i razvijanje postupaka praćenja, analiziranja i izvješćivanja o rezultatima poticajnih mjera

– surađivanje s drugim pravnim osobama, agencijama, državnim tijelima i drugim institucijama koje potiču malo gospodarstvo u zemlji i inozemstvu

– nadziranje namjenske uporabe odobrenih kredita, jamstava, subvencija i potpora,

– obavljanje drugih stručnih, administrativnih i tehničkih poslova za potrebe Uprave, Upravnog odbora i za potrebe obavljanja djelatnosti Agencije,

– obavljanje drugih stručnih poslova u svezi s poticanjem razvoja malog gospodarstva koje Agenciji povjeri Vlada Republike Hrvatske i Ministarstvo«.

Članak 10.

Članak 20. mijenja se i glasi:

»Unutarnji nadzor obuhvaća provjeru pravilnosti korištenja proračunskih sredstava i primjene zakona, općih akata, godišnjeg plana rada, godišnjeg financijskog plana i programa poticajnih mjera te cjelokupnog poslovanja Agencije.

Cilj unutarnjeg nadzora je unapređenje djelatnosti, zaštita resursa, primjenjivanje zakona, propisa, općih akata i programa, te razvoj i održavanje pouzdanih i istinitih informacija i njihovo pravodobno objavljivanje.

Za ustroj, provedbu i djelotvorno i učinkovito obavljanje unutarnjeg nadzora odgovorna je Uprava Agencije.

Uprava je obvezna jednom u tri mjeseca dostaviti Upravnom odboru na razmatranje i ocjenu izvješće o unutarnjem nadzoru.

Uprava imenuje jednog od radnika Agencije za odgovornu osobu za unutarnji nadzor.

Odgovorna osoba za unutarnji nadzor obvezna je redovito jednom mjesečno obaviti unutarnji nadzor i o tome sastaviti zapisnik, te Upravu izvijestiti o svojim zapažanjima.

Za sva ostala pitanja vezana uz unutarnji nadzor primjenjuju se odredbe Pravilnika o proračunskom nadzoru.«

Članak 11.

Članak 21. mijenja se i glasi:

»Nadzor provođenja zakona, Statuta, općih akata Agencije i programa za obavljanje djelatnosti obavlja Ministarstvo.

Godišnje izvješće o radu Agencije priprema Uprava, usvaja Upravni odbor i podnosi ga Vladi Republike Hrvatske i Hrvatskom saboru.

Financijski nadzor nad poslovanjem Agencije vrši Državni ured za reviziju.«

Članak 12.

Članak 22. mijenja se i glasi:

»Sredstva za rad i poslovanje Agencije osiguravaju se iz:

1) sredstava državnog proračuna za izravne tekuće i kapitalne izdatke,

2) kreditnih i ostalih sredstava iz namjenskih domaćih i stranih fondova,

3) kreditnih sredstava domaćih i stranih banaka,

4) bespovratne pomoći,

5) prihoda od povrata kredita i kamata na kredite odobrene u sklopu Prvog programa mjera u provedbi Nacionalne politike zapošljavanja,

6) prihoda ostvarenih obavljanjem djelatnosti Agencije,

7) ostalih prihoda u skladu sa zakonom.«

Članak 13.

Članak 24. mijenja se i glasi:

»Temeljni kapital Hrvatske agencije za malo gospodarstvo i investicije upisan je u sudski registar u iznosu od 18.724.700,00 kuna i uplaćen je u cijelosti.«

Članak 14.

Članak 25. mijenja se i glasi:

»Za vrijeme trajanja mandata članovi Upravnog odbora, Uprave i radnici Agencije ne smiju pružati usluge savjetovanja u svoje ime i za svoj račun iz područja rada Agencije, niti osobno niti putem drugih pravnih i fizičkih osoba na teritoriju Republike Hrvatske.

Povreda odredbe stavka 1. ovog članka je temelj za razrješenje članstva u tijelima Agencije, odnosno za prestanak radnog odnosa.«

Članak 15.

Naslov XIII. POSTUPAK i članak 27. brišu se.

Članak 16.

Članak 30. mijenja se i glasi:

»Pravilnici, odluke i drugi opći akti stupaju na snagu osmog dana od dana donošenja, osim kad je zakonom ili Statutom drukčije propisano.

Opći akti objavljuju se u »Narodnim novinama« kada je to propisano zakonom ili općim aktom.«

Članak 17.

Članak 34. mijenja se i glasi:

»Statut Agencije donosi Upravni odbor uz suglasnost Vlade Republike Hrvatske.

Po dobivanju suglasnosti Vlade Republike Hrvatske Statut se objavljuje u »Narodnim novinama«.

Statut stupa na snagu nakon dobivanja suglasnosti Vlade Republike Hrvatske, danom objave u »Narodnim novinama«.«

Članak 18.

Ove izmjene Statuta stupaju na snagu nakon dobivanja suglasnosti Vlade Republike Hrvatske, danom objave u »Narodnim novinama«.

Predsjednik Upravnog odbora

Ministar

Gordan Maras, v. r.

Izmjene i dopune, NN 134/2012-2872